Document ID: /fineweb-2-swissfilter-quality_10-filterrobots/filtered/01776.jsonl.gz/22

Návrat k detskému koncertu 🎼🎹🎸🎤
V tejto krátkej reminiscencii sa vrátime k úspešnému umeleckému projektu s názvom “Detský koncert”. Naša vďaka za jeho uskutočnenie patrí pani Evke Bačovčinovej a pani Broňke Šajgalíkovej. Poslednú októbrovú nedeľu sa im podarilo prilákať na pódium veľkej sály pastoračného centra Liebfrauen Kirche v Zürichu koncertných umelcov zo širokého okolia. O umelecký zážitok na vysokej úrovni sa postarali také hviezdy ako Tim H., Kristínka K., Ninka K., Samuel a Luisa Z., Dávid D., Janka R., Timotej a Jan M. Početné publikum malo možnosť ponoriť sa do melódii modernej i klasickej hudby. Mladé talenty rozozvučali struny elektrickej či španielskej gitary, pod ich prstami ožili klávesy klavíra a zaznel aj krásny spev.
Ozveny ich umeleckého prednesu ostávajú znieť v našich (d)ušiach. Veríme, že ďalšie ročníky tohto projektu nám budú v budúcnosti prinášať radosť a stanú sa pravidelnou súčasťou nášho misijného života.
…decká, boli ste super!